(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ Μ΄

Πέμπτη, 26 Οκτωβρίου 2023

ΘΕΜΑΤΑ

 Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το Theresia Lyceum της Ολλανδίας και από το 8ο Δημοτικό Σχολείο Χανίων, σελ.
3. Ομόφωνη έγκριση της από 19 Οκτωβρίου 2023, απόφασης της Διάσκεψης των Προέδρων που αφορά στην παροχή τηλεπικοινωνιακού υλικού και εξοπλισμού πληροφορικής, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων της Παρασκευής 27 Οκτωβρίου 2023, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Μόνη συζήτηση και ψήφιση επί της αρχής των άρθρων και του συνόλου του σχεδίου νόμου του Υπουργείου Πολιτισμού: «Κύρωση του προγράμματος πολιτιστικών και εκπαιδευτικών ανταλλαγών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας για τα έτη 2022-2026», σελ.

ΠΡΟΕΔΡΕΥΩΝ

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:
 ΠΛΑΚΙΩΤΑΚΗΣ Ι. , σελ.

Β. Επί του σχεδίου νόμου του Υπουργείου Πολιτισμού:
 ΑΣΗΜΑΚΟΠΟΥΛΟΥ Σ. , σελ.
 ΓΡΗΓΟΡΑΚΟΥ Π. , σελ.
 ΔΗΜΑΣ Χ. , σελ.
 ΚΑΡΑΓΚΟΥΝΗΣ Κ. , σελ.
 ΚΑΤΣΙΒΑΡΔΑΣ Χ. , σελ.
 ΚΤΕΝΑ Α. , σελ.
 ΟΙΚΟΝΟΜΟΠΟΥΛΟΣ Τ. , σελ.
 ΦΩΤΟΠΟΥΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Μ΄

Πέμπτη 26 Οκτωβρίου 2023

Αθήνα, σήμερα στις 26 Οκτωβρίου 2023, ημέρα Πέμπτη και ώρα 12.09΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-10-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΛΘ΄ συνεδριάσεώς του, της Τετάρτης 25-10-2023, σε ό,τι αφορά την ψήφιση στο σύνολο του σχεδίου νόμου: «Διατάξεις για την ενίσχυση της βιώσιμης τουριστικής ανάπτυξης».)

Θα ήθελα να θέσω υπ’ όψιν σας την από 19 Οκτωβρίου 2023 απόφαση της Διάσκεψης των Προέδρων και να ζητήσω την έγκριση από το Σώμα της σχετικής απόφασης που αφορά στην παροχή τηλεπικοινωνιακού υλικού και εξοπλισμού πληροφορικής, καθώς υπάρχει μεγάλος αριθμός ιδίως νέων συναδέλφων που πρέπει να έχουν το συντομότερο δυνατόν την υποστήριξη και τα απαραίτητα υλικοτεχνικά μέσα.

Ερωτάται το Σώμα: Συμφωνείτε με την προαναφερθείσα απόφαση της Διάσκεψης των Προέδρων;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα ενέκρινε ομόφωνα την απόφαση αυτή και παρακαλώ η προαναφερθείσα απόφαση της 19ης Οκτωβρίου 2023 της Διάσκεψης των Προέδρων να καταχωριστεί στα Πρακτικά της σημερινής συνεδρίασης.

Η προαναφερθείσα απόφαση έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 3-5)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Πριν προχωρήσουμε στη συζήτηση του νομοσχεδίουέχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 27 Οκτωβρίου 2023.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 261/20-10-2023 επίκαιρη ερώτηση του Βουλευτή Β1΄ Βόρειου Τομέα Αθηνών της Κοινοβουλευτικής Ομάδας «Σπαρτιάτες» κ. Χαράλαμπου Κατσιβαρδά προς τον Υφυπουργό παρά τω Πρωθυπουργώ κ. Ιωάννη Μπρατάκο, με θέμα: «Η εκταμίευση της υπεσχημένης επιδοτήσεως προς ενίσχυση της δημοκρατικής αποστολής του Τύπου ή η αναστολή αυτής».

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής των άρθρων και του συνόλου του σχεδίου νόμου του Υπουργείου Πολιτισμού: «Κύρωση του Προγράμματος Πολιτιστικών και Εκπαιδευτικών Ανταλλαγών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας για τα έτη 2022 - 2026».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):**  Το Σώμα συνεφώνησε.

Ξεκινάμε με τον κ. Καραναστάση από την Πλεύση Ελευθερίας.

**ΔΙΑΜΑΝΤΗΣ ΚΑΡΑΝΑΣΤΑΣΗΣ:** Ευχαριστώ, κύριε Πρόεδρε.

Κύριε Υφυπουργέ, αγαπητές κυρίες και κύριοι συνάδελφοι, ως καλλιτέχνης, ως γονιός αλλά και ως Βουλευτής τώρα, έχω φυσικά αυτονόητο και ιδιαίτερο ενδιαφέρον σε θέματα εκπαίδευσης και ευαισθησία σε θέματα τέχνης, συνολικά σε θέματα πολιτισμού, πόσω μάλλον όταν τα συζητάμε στο Κοινοβούλιο.

Κατά συνέπεια, είμαι θετικός σε τέτοιες πρωτοβουλίες και ανταλλαγές καλλιτεχνικού, εκπαιδευτικού και γενικότερα πολιτισμικού δυναμικού, σε ανταλλαγή ιδεών, τεχνογνωσίας, καινοτομιών, διαφορετικών παραδόσεων και κουλτούρας, ιδίως μεταξύ δύο τόσο σπουδαίων πολιτισμών με ιστορική παρακαταθήκη και τεράστια κληρονομιά όπως είναι η Ελλάδα και η Ινδία, πρωτοβουλίες, δηλαδή, που αφορούν στην πολιτιστική μας εξωστρέφεια, στην πολιτιστική μας διπλωματία και στη συνολική προβολή της χώρας μας.

Ο πολιτισμός μας και οι άνθρωποί του στο παρελθόν, στο παρόν, αλλά και στο μέλλον είναι από τα πιο πολύτιμα και κορυφαία εξαγώγιμα προϊόντα μας και γι’ αυτό ακριβώς θα πρέπει να στηρίζονται με κάθε τρόπο από το κράτος και την πολιτεία. Ο ρόλος της τέχνης στην εκπαίδευση και αντιστρόφως η εκπαίδευση στην τέχνη θέματα, στα οποία θα συνεχίσω να επανέρχομαι με κάθε ευκαιρία, είναι άλλος ένας λόγος για την ανάγκη τέτοιων πολιτισμικών ανταλλαγών και την πλήρη αξιοποίησή τους.

Χαρακτηριστικά αναφέρω, μιας και μιλάμε για πολιτιστική ανταλλαγή, μια εκπαιδευτική καινοτομία της Ινδίας που θεωρείται ως μία από τις δέκα κορυφαίες στην υφήλιο, σύμφωνα με τον Οργανισμό HundrED, το «Slam Out Loud». Είναι ένας μη κερδοσκοπικός οργανισμός που χρησιμοποιεί μορφές τέχνης, όπως η ποίηση, η αφήγηση ιστοριών, το θέατρο και οι εικαστικές τέχνες για να βοηθήσει παιδιά από υποβαθμισμένες κοινότητες να βρουν τη φωνή τους μέσω της δημιουργικής έκφρασης. Συνεργάζεται με δασκάλους και επαγγελματίες καλλιτέχνες και δημιουργεί πόρους που σχετίζονται με το πλαίσιο του προγράμματος σπουδών για να βοηθήσει τα παιδιά να αναπτύξουν δεξιότητες κοινωνικοσυναισθηματικής μάθησης, αλλά και να μάθουν, για παράδειγμα, για την ισότητα των φύλων, την κλιματική αλλαγή.

Στο σημείο αυτό θα ήθελα να τονίσω τη σημασία της καλλιτεχνικής εκπαίδευσης και για τη χώρα μας, μια χώρα με σπουδαίο πολιτιστικό παρελθόν, αλλά και παρόν, να τονίσω τη μεγαλύτερη σημασία και στήριξη που πρέπει να δώσουμε στην τέχνη μέσα από το εκπαιδευτικό μας σύστημα, αλλά και στο δικαίωμα της ίσης πρόσβασης και δυνατότητας σε όλους στην εκπαίδευση και στην τέχνη μέσα στην κοινωνία. Το κοινωνικό πρόσημο είναι το μεγαλύτερο δείγμα πολιτισμού και ίσως το πιο βασικό κριτήριο στον οποίο κρατικό σχεδιασμό, στο όποιο νομοσχέδιο, στην όποια απόφαση.

Ωστόσο, κύριε Υφυπουργέ, όπως σας είπα και στην επιτροπή μελετώντας το σχέδιο νόμου που συζητάμε, μου δημιουργήθηκαν κάποιες απορίες, όχι όσον αφορά τα ζητήματα που αφορούν τη χρησιμότητα, το πόσο σημαντική είναι -που είναι πολύ σημαντική, το πιστεύω απόλυτα- αυτή η διμερής συμφωνία, αλλά στο πώς μπορεί στους επιμέρους τομείς της να υλοποιηθεί.

Επί του συγκεκριμένου, λοιπόν, το πρώτο πράγμα που έρχεται στο μυαλό μου όταν το διαβάζω από τη θέση του εν δυνάμει ενδιαφερόμενου, μια θέση στην οποία μου αρέσει να μπαίνω όταν διαβάζω κάτι, όταν κάτι με αφορά, είναι: Πολύ ωραία! Και τώρα πώς;

Ας αναφέρω μερικά παραδείγματα:

Στο άρθρο 1 «Μουσική και Χορός» λέει χαρακτηριστικά: Οι ημερομηνίες και άλλες λεπτομέρειες αυτών των ανταλλαγών θα συμφωνούνται από τους συμβαλλόμενους μέσω διπλωματικών οδών. Θα ήθελα να ξέρω ποιες είναι αυτές οι διπλωματικές οδοί, πώς μια ομάδα χορού, η ομάδα χορού που έχω, για να μπορέσει να πάει στην Ινδία να παρουσιάσει την παράστασή της.

Άρθρο 2 για το θέατρο: «Ανταλλαγή θεατρικών παραστάσεων στις δύο χώρες με τη συμμετοχή σε τοπικά και διεθνή θεατρικά φεστιβάλ επί αμοιβαία συμφωνηθέντων όρων». Ποιοι είναι αυτοί οι αμοιβαία συμφωνηθέντες όροι και πώς μπορεί μια ομάδα θεάτρου επαγγελματιών καλλιτεχνών από την Κυψέλη, από τη Θήβα, από τη Λάρισα, από την Ξάνθη να παρουσιάσει το έργο του, με ποιον θα συμφωνήσει για να παρουσιάσει το έργο του στην Ινδία κ.ο.κ.;

Το άρθρο για την αρχαιολογία είναι κάπως γενικό.

Το άρθρο για τα μέσα μαζικής ενημέρωσης με καλύπτει κάπως περισσότερο γιατί έχει να κάνει και με τον ΕΚΟΜΕ, μια διαδικασία που λειτουργεί στη χώρα μας αρκετά, υπάρχουν διαδικασίες για να φιλοξενηθούν παραγωγές. Από την άλλη, όμως, στην Ινδία υπάρχει αντίστοιχος οργανισμός, υπάρχει κάποιο αντίστοιχο πρόγραμμα εκεί που θα φιλοξενήσει τις ελληνικές παραγωγές;

Θα υπάρξουν, λοιπόν, κύριε Υφυπουργέ, κάποιες επιτροπές; Υπάρχουν ήδη κάποιες επιτροπές; Ποιοι θα κρίνουν τα καλλιτεχνικά σχήματα, τους οργανισμούς, τους επιστήμονες, τους καλλιτέχνες, τα σχολεία που θα συμμετάσχουν στην ανταλλαγή; Πόσοι θα είναι αυτοί που θα επιλεγούν; Ποια είναι τα κριτήρια; Ποιοι εγκρίνουν τους προϋπολογισμούς; Πόσο ανοιχτή θα είναι η πρόσβαση όλων σε αυτή την ανταλλαγή πολιτισμικού και εκπαιδευτικού υλικού;

Γνωρίζει και η αγαπητή κυρία Υπουργός -της έχω μιλήσει σε συναντήσεις μας κιόλας- την ευαισθησία μου σε αυτό το θέμα της ίσης πρόσβασης και συμμετοχής για όλους, όπως και τη συνολική θέση της Πλεύσης Ελευθερίας που είναι να υλοποιούνται διαδικασίες που δίνουν ίσες, διαφανείς ευκαιρίες συμμετοχής και εν προκειμένω τις πολυπόθητες ευκαιρίες εξωστρέφειας σε καλλιτέχνες, εκπαιδευτικούς, ερευνητές, λογοτέχνες, πολιτιστικούς φορείς κ.ο.κ..

Είμαι σίγουρος, κύριε Υφυπουργέ, ότι έχουν προβλεφθεί όλα αυτά, αλλά ακόμη και να μην είχαν προβλεφθεί πάλι θετικός θα ήμουν. Ακόμη και μισή παράσταση, ακόμα και μια ομάδα χορού, ακόμα και ένα μουσικό σχήμα, μισός μουσικός να πάει στην Ινδία, κέρδος θα είναι.

Θεωρώ ότι οφείλουμε να ενημερώσουμε με τον καλύτερο δυνατό τρόπο για τις διαδικασίες που θα ακολουθηθούν ώστε να συμπεριληφθούν όσο το δυνατόν περισσότεροι ενδιαφερόμενοι θέλουν να αξιοποιήσουν την ευκαιρία της συμμετοχής σε ένα τόσο ενδιαφέρον κάλεσμα.

Θα θέλαμε να σας προτείνουμε, όπως κάναμε και στην επιτροπή, να καλέσουμε καλλιτέχνες και καλλιτεχνικούς φορείς να ενημερωθούν για τη δράση αυτή. Θέλουμε τους καλλιτέχνες και τους εκπαιδευτικούς και όλη την κοινωνία στο προσκήνιο.

Η Πλεύση Ελευθερίας με τρεις ενεργούς καλλιτέχνες στην Κοινοβουλευτική της Ομάδα, αλλά και πολλούς άλλους καλλιτέχνες εκτός Κοινοβουλευτικής Ομάδας που μας στηρίζουν, μπορεί να βοηθήσει να συμβεί αυτό. Τη βρήκατε πολύ ενδιαφέρουσα την πρόταση στην επιτροπή και σας ευχαριστώ πάρα πολύ. Δηλώνουμε θετικοί στο νομοσχέδιο και παραμένουμε ενεργοί και παρόντες για τα επόμενα βήματα.

Σας ευχαριστώ πάρα πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» είκοσι μαθήτριες και μαθητές και τρεις συνοδοί εκπαιδευτικοί από το Theresia Lyceum της Ολλανδίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα η ειδική αγορήτρια από το Κομμουνιστικό Κόμμα Ελλάδας κ. Αφροδίτη Κτενά.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Θέλουμε και από αυτό το Βήμα να καταδικάσουμε την άγρια επίθεση του ισραηλινού στρατού ενάντια στον λαό της Παλαιστίνης. Εκφράζουμε και δυναμώνουμε την αλληλεγγύη μας με κάθε τρόπο, όπως κάνει καθημερινά ο λαός μας και άλλοι λαοί στον κόσμο, όπως και χθες στην Ελευσίνα στο μεγαλειώδες συλλαλητήριο ενάντια στην παραχώρηση της 112 Πτέρυγας Μάχης.

Τα αισθήματα του λαού μας είναι αντίθετα με τη στάση που κρατά η Κυβέρνηση με τους εναγκαλισμούς με τον «φίλο Μπίμπι» και τις εξοργιστικές δηλώσεις για το δικαίωμα του Ισραήλ στην αυτοάμυνα, αρκεί να ασκηθεί χωρίς μεγάλο ανθρωπιστικό κόστος!

Και ρωτάμε πόσο μεγάλο πρέπει να είναι το κόστος για να σταματήσει να χύνεται αίμα παιδιών στην Παλαιστίνη. Δεν πρέπει να γίνει η χώρα μας ορμητήριο πολέμου. Καμμία συμμετοχή στο έγκλημα, απεμπλοκή τώρα και κλιμάκωση της αλληλεγγύης προς τον παλαιστινιακό λαό.

Σχετικά με το νομοσχέδιο, επαναλαμβάνω την από θέση αρχής, αν θέλετε, στάση μας απέναντι στις πολιτιστικές ανταλλαγές μεταξύ λαών. Τη στηρίζαμε πάντα και τη στηρίζουμε. Στηρίζουμε την ανταλλαγή μεταξύ πολιτισμών, τον εμπλουτισμό των πολιτισμών των δύο λαών μεταξύ των ανταλλαγών αυτών, τη συνεργασία μεταξύ επιστημόνων και καλλιτεχνών, γιατί όλα αυτά προάγουν τη φιλία των λαών, τη συνεργασία τους, εμπεδώνουν δεσμούς φιλίας και προάγουν την ειρήνη, κάτι που είναι ζητούμενο ειδικά τη σημερινή εποχή των οξυμένων ανταγωνισμών.

Ωστόσο, ακριβώς επειδή είμαστε σε μια εποχή οξυμένων, ανελέητων πολύπλευρων και πολυδιάστατων ανταγωνισμών, έχουμε ενδοιασμούς κατά πόσο μια τέτοια συμφωνία σήμερα μπορεί πραγματικά να αξιοποιηθεί για να έρθουν πιο κοντά δύο λαοί και δεν θα αξιοποιηθεί για να υπηρετήσει ανταγωνισμούς, αλλά και να υπηρετήσει την παραπέρα εμπορευματοποίηση ευαίσθητων τομέων, όπως είναι ο πολιτισμός και η εκπαίδευση, και τελικά, να αποβεί εις βάρος των δύο λαών.

Και όχι, δεν είμαστε συνήθως κατά, κύριε Υπουργέ. Ναι, έχουμε παρατηρήσεις πάνω στη συμφωνία. Ναι, τη θεωρούμε, όπως παρατήρησαν και άλλοι ομιλητές, γενικόλογη και ασαφή. Περιορίζεται σε εκτεταμένους τίτλους πρακτικά δράσεων, χωρίς να προσδιορίζεται το περιεχόμενο και το κριτήριο της κάθε δράσης ή πώς θα γίνεται η επιλογή των έργων και των σχημάτων, ποιοι θα είναι αυτοί οι φορείς που θα υλοποιήσουν τη συμφωνία και η απάντηση «θα είναι κάποιοι φορείς» δεν ικανοποιεί, τη στιγμή που δεν υπάρχουν κάποιες προδιαγραφές. Δεν ξέρουμε καν αν πρόκειται να αξιοποιηθούν οι υφιστάμενοι φορείς, να δημιουργηθούν νέοι, ποιοι θα είναι αυτοί, με ποια κριτήρια. Λείπει, λοιπόν, πληροφορία από τη συγκεκριμένη συμφωνία.

Τώρα με δεδομένη και την προηγούμενη εμπειρία που έχουμε σχετικά με τους μηχανισμούς που έχουν υποστηριχθεί και ψηφιστεί διαχρονικά από όλες τις κυβερνήσεις μέχρι σήμερα, όπως έχουμε το μητρώο των πιστοποιημένων φορέων και προσώπων στο Υπουργείο Πολιτισμού ή τον τρόπο χρηματοδότησης κατά καιρούς των διαφόρων σχημάτων και προσώπων, όλα αυτά εντείνουν τον προβληματισμό μας.

Επίσης θα μου επιτρέψετε και από αυτό το Βήμα να τονίσουμε άλλη μια φορά τη διαφωνία μας για τους μακροχρόνιους δανεισμούς μνημείων πολιτιστικής κληρονομιάς. Το έχουμε ξαναπεί στο παρελθόν. Εκτιμάμε ότι αυτό θέτει σε κίνδυνο αυτά τα πραγματικά μοναδικά στον κόσμο έργα και δεν θα έπρεπε να δανείζονται, να μεταφέρονται από τον ένα τόπο στον άλλο. Θα μπορούσαμε να υλοποιούμε τις συμφωνίες αυτές με αντίγραφα.

Ωστόσο, δεν είναι αυτός ο λόγος που τοποθετούμαστε στο κατά, που καταψηφίζουμε τη συμφωνία. Είναι κάτι άλλο που το θεωρούμε πάρα πολύ σημαντικό και είναι το άρθρο 8. Είμαστε αντίθετοι στο άρθρο 8, ως προς το σκέλος μόνο που αφορά τη δημιουργία κοινών προπτυχιακών και μεταπτυχιακών προγραμμάτων σπουδών, γιατί αξιοποιεί το ισχύον αντιδραστικό κατ’ εμάς θεσμικό πλαίσιο, όπως διαμορφώθηκε, για την τριτοβάθμια εκπαίδευση, μετά και την ψήφιση του ν.4957 πέρυσι το καλοκαίρι, εν μέσω έντονων αντιδράσεων και κινητοποιήσεων της πανεπιστημιακής κοινότητας.

Θεωρούμε ότι αυτά τα προγράμματα βασικό στόχο στο όνομα της εξωστρέφειας έχουν να εμπορευματοποιήσουν παραπέρα τον ευαίσθητο τομέα της εκπαίδευσης. Να επισημάνω ότι στη Βρετανία στα βρετανικά πανεπιστήμια επιβλήθηκαν δίδακτρα πρώτη φορά στο όνομα της εξωστρέφειας. Και βέβαια επειδή περιμένουμε από στιγμή σε στιγμή να έρθει και ο νόμος για την ίδρυση ιδιωτικών πανεπιστημίων στη χώρα μας, εκτιμάμε ότι αυτό το άρθρο θα αξιοποιηθεί και σε αυτή την κατεύθυνση και με βάση τα παραπάνω, ψηφίζουμε κατά στην κύρωση της συμφωνίας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ.

Συνεχίζουμε με την ειδική αγορήτρια της Ελληνικής Λύσης, την κ. Σοφία-Χάιδω Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, υπάρχουν αρκετές αοριστίες στο παρόν, οι οποίες χρήζουν διευκρινίσεων. Για παράδειγμα, στο άρθρο 4 προβλέπονται χωριστές συμφωνίες σχετικά με τους εμπειρογνώμονες. Για ποιον λόγο και με ποια κριτήρια θα επιλέγονται;

Στο άρθρο 5 μιλάτε γενικά για ανταλλαγή πληροφοριών και εγγράφων σχετικά με την ιστορία των δύο χωρών χωρίς περαιτέρω λεπτομέρειες. Τα ίδια ισχύουν και στο άρθρο 6 για τις εθνικές βιβλιοθήκες.

Για το άρθρο 7, με το οποίο προβλέπονται ανταλλαγές για την εδραίωση δυνατοτήτων μακροπρόθεσμης συνεργασίας στον τομέα της δευτεροβάθμιας εκπαίδευσης, είναι κατ’ αρχάς μια θεμιτή εξέλιξη, θα θέλαμε όμως να αναφερθούμε στην ελληνόγλωσση εκπαίδευση στο εξωτερικό που εκπέμπει SOS.

Το Υπουργείο Παιδείας κωφεύει στις αγωνιώδεις εκκλήσεις των Ελλήνων σε Γαλλία, Γερμανία, Βέλγιο και Ολλανδία για τη στελέχωση των τμημάτων ελληνικής γλώσσας, την ώρα που τα κενά είναι τεράστια. Εμείς, εκτός των άλλων, κάναμε δύο ερωτήσεις για να σταλεί εκπαιδευτικός στο σχολείο της ελληνικής κοινότητας του Παλέρμου. Ρωτήσαμε τον Ιανουάριο, ξαναρωτήσαμε τον Απρίλιο και μας απάντησαν τον Αύγουστο ότι θα στείλουν έναν δάσκαλο σε όλη την Ιταλία. Τελικά το σχολείο στο Παλέρμο, του οποίου ο σύλλογος γονέων πρωτοστάτησε για την επιστροφή του θραύσματος Fagan, έμεινε χωρίς δάσκαλο.

Τα ίδια προβλήματα υπάρχουν και στην Αργεντινή. Ρωτήσαμε και γι’ αυτά, αλλά απάντηση δεν πήραμε. Υπάρχουν μόλις δύο δάσκαλοι σε πεντακόσιους μαθητές νηπιαγωγείου, δημοτικού, γυμνασίου και τμήματος ενηλίκων της ελληνικής κοινότητας.

Ωραία τα ευχολόγια και οι εκθέσεις ιδεών, αλλά όταν δεν μπορείς να υποστηρίξεις το σπίτι σου, πώς θα επεκταθείς και στα άλλα; Δεκατέσσερα ολόκληρα χρόνια Υπουργοί παιδείας υπόσχονται διαδραστικούς πίνακες στα σχολεία, την ίδια ώρα που καταρρέουν σοβάδες. Έχουμε μεν υποσχέσεις για πλήρη κάλυψη από αυτούς στα σχολεία της χώρας, την ίδια ώρα βέβαια πολλοί διαδραστικοί πίνακες κρέμονται άχρηστοι σε πολλά σχολεία, καθώς η απουσία μηχανισμών συντήρησης τους έχει βγάλει εκτός λειτουργίας.

Μπορεί το Σεπτέμβριο να μην έχουν δασκάλους και καθηγητές, αφού κάθε χρόνο τα κενά ακόμη και σε πολύ βασικά μαθήματα και πανελλαδικώς εξεταζόμενα καλύπτονται μετά τα Χριστούγεννα ή και αργότερα, αλλά θα έχουν διαδραστικούς πίνακες ακόμη και στα κοντέινερ που κάνουν μάθημα εδώ και χρόνια. Σημειωτέον ότι σε πολλά από αυτά όταν βρέχει η ομπρέλα είναι απαραίτητη εντός της τάξης. Όσον αφορά στην προσχολική αγωγή τα κοντέινερ είναι μόνιμα, ενώ οι αίθουσες βοηθητικών χρήσεων ανύπαρκτες.

Το άρθρο 8 για τη βελτίωση της συνεργασίας στον τομέα της ανώτατης εκπαίδευσης κινείται μεν σε θεμιτό πλαίσιο, η ανώτατη εκπαίδευση όμως στη χώρα μας αντιμετωπίζει μείζονα προβλήματα, για να μην πούμε για την επαγγελματική εκπαίδευση που έχει γίνει σημαία της Κυβέρνησης.

Μας παρουσιάσατε ως νέες στις σχολές επαγγελματικής κατάρτισης που δημιουργήθηκαν με τον ν.4186 του 2013. Απλά εσείς τις ονομάσατε επαγγελματικές σχολές κατάρτισης, για τις οποίες δεν έχουμε έκτοτε ενημέρωση.

Σύμφωνα με την παράγραφο 5 του άρθρου 5 του ν.4763 του 2020, μέχρι το τέλος Σεπτεμβρίου εκάστου έτους συντάσσεται από το ΚΣΕΕΚ ετήσια έκθεση για τα πεπραγμένα του ΕΣΕΕΚ και για τον προγραμματισμό του επόμενου έτους και ο Υπουργός Παιδείας και Θρησκευμάτων υποβάλλει στον Πρόεδρο της Βουλής την έκθεση, η οποία εισάγεται προς συζήτηση στην αρμόδια επιτροπή της Βουλής. Έως σήμερα όμως δεν φαίνεται να έχει συνταχθεί καμμία τέτοια έκθεση, αλλά και αν έχει, στην επιτροπή μορφωτικών υποθέσεων δεν ήρθε ποτέ.

Ο Υπουργός Παιδείας αφ’ υψηλού αγναντεύει και κάνει λόγο για data center από την Κρήτη, αλλά δεν μπορεί να βρει πέντε δασκάλους όχι για δυσπρόσιτα μέρη σε κάποιο νησί ή βουνοκορφή αλλά ούτε καν στη Σαλαμίνα.

Υπάρχει πρόσφατη ερώτησή μας για ελλείψεις που συμβαίνουν κάθε χρόνο, ακόμη και στο Χαλάνδρι και αλλού εντός Αττικής. Μιλάμε για υπεροψία και για έλλειψη της επαφής με την πραγματικότητα χωρίς όρια.

Προβληματισμούς δημιουργεί και το άρθρο 9 όπου προβλέπεται ότι τα δημόσια μουσεία των συμβαλλομένων θα μπορούν να ανταλλάσσουν προσωρινές εκθέσεις και επαγγελματίες μουσείων, όπου πάλι θα έχουμε χωριστές, άρα άγνωστες, συμφωνίες για τις λεπτομέρειες.

Εμείς στην Ελληνική Λύση πιστεύουμε ότι ναι μεν η εν γένει επιδίωξη της συνεργασίας της Ελλάδας με την Ινδία στον τομέα του πολιτισμού είναι σημαντική, όμως η επιβάρυνση του κρατικού προϋπολογισμού συνολικά από το παρόν είναι ένα θολό τοπίο, θα λέγαμε, ενώ υπάρχουν και τα ζητήματα αοριστίας που αναφέραμε που πρέπει να διευκρινιστούν.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε πολύ.

Τον λόγο έχει τώρα ο ειδικός αγορητής από τη Νίκη κ. Αναστάσιος Οικονομόπουλος.

Ορίστε, κύριε Οικονομόπουλε, έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με την ευκαιρία της κύρωσης του συγκεκριμένου προγράμματος με τη φίλη-χώρα Ινδία καλό θα ήταν να θυμηθούμε τι σημαίνει πολιτιστική κληρονομιά, προστασία και σεβασμός των αξιών μας και της πίστης μας. Πρόσφατα στην ελληνική τηλεόραση ξεκίνησε τηλεοπτική σειρά η οποία χλευάζει, διακωμωδεί και προσβάλει την ορθόδοξη πίστη, τον μοναστικό βίο και δεν βλέπουμε κανέναν να συγκινείται και να ενοχλείται και δεν βλέπουμε το Εθνικό Συμβούλιο Ραδιοτηλεόρασης να επιτελεί τον ρόλο της ύπαρξής του.

Με την επιφύλαξη μιας δήθεν ελευθερίας της έκφρασης απροκάλυπτα προσβάλλεται, υβρίζεται και διαπομπεύεται ο μοναστικός βίος. Η μοναστική μας παράδοση δεν είναι απλώς κόσμημα του ελληνορθόδοξου πολιτισμού μας, αλλά αποτελεί τη δοκιμασμένη ανά τους αιώνες «παλαίστρα» από την οποία αναδεικνύονται άγιοι σε κάθε εποχή. Στέκεται πηγή για το πνευματικό ξεδίψασμα εκατομμυρίων Ελλήνων που βρίσκουν αποκούμπι, παρηγοριά, δύναμη, πίστη, τον ίδιο τον εαυτό τους ώστε να επιβιώνουν και να σταθούν ως άνθρωποι, ως οικογενειάρχες και ως πολίτες μέσα στον κόσμο.

Διότι τι προσφέρει σήμερα ο κόσμος εκτός από βία, πολέμους, δολοφονίες αμάχων, τρομοκρατία, ασέλγεια, ναρκωτικά, απάτη, εγωισμό και αναξιοπρέπεια; Ενώ η νεολαία αγρίεψε και η οικογένεια διαλύεται ο δήθεν πνευματικός και καλλιτεχνικός κόσμος, πλην ελαχίστων εξαιρέσεων, αντί να διδάξει, αντί να εμπνεύσει, αντί να παρηγορήσει, φροντίζει να «πετροβολάει» ό,τι έχει απομείνει όρθιο. Η Νίκη ακόμη αναμένει από το ΕΣΡ να πράξει τα δέοντα, με βάση τα όσα προβλέπει το άρθρο 15 παρ. 2 του Συντάγματος.

Με τον ίδιο τρόπο που δεν είναι ανεκτή για την πολιτεία η υποτίμηση και η ειρωνεία για τους λειτουργούς της ινδουιστικής, ιουδαϊκής ή μωαμεθανικής θρησκείας, οφείλεται αμέριστος και αδιαπραγμάτευτος σεβασμός στις παραδόσεις και τα σεβάσματα της ορθόδοξης πίστης.

Σήμερα που οι διωγμοί εναντίον των χριστιανών ανά τον κόσμο συνεχίζουν απηνείς, τις ώρες που τα συντρίμμια του ιερού Ναού του Αγίου Πορφυρίου έγιναν μνήμα για άψυχα κορμάκια ορθοδόξων παιδιών, φωτίζεται το Μέγαρο της Βουλής με τη σημαία του Ισραήλ και σβήνει, δυστυχώς, το φως της ειρήνης.

Και ενώ συμβαίνουν όλα αυτά ο Χριστός βλασφημείται είναι ο μοναχισμός χλευάζεται μέσα στην Ορθόδοξη Εκκλησία και κάθε λογής θεσμοί σφυρίζουν αδιάφορα. Ντροπή και μόνο ντροπή!

Η Νίκη, που είναι η φωνή της συνείδησης του ελληνικού λαού, έστω και φιμωμένη από κάποια κανάλια, δεν θα ξεχάσει ποτέ και δεν θα σταθεί άφωνη μπροστά στην απρόκλητη, βάναυση προσβολή στον πιστό ελληνικό λαό.

«Όταν πειράζουν την πατρίδα μου, τη θρησκεία μου, θα μιλήσω, θα ενεργήσω και ό,τι θέλουν ας μου κάνουν», έλεγε ο στρατηγός Μακρυγιάννης. Η Νίκη, όπως και η πλειονότητα του λαού μας, έχει ως οδοδείκτη την εμβληματική φράση του ήρωα. Γι’ αυτό θα χτυπάμε αλύπητα τους μαγαρίζουν όσια και ιερά.

Στο υπό συζήτηση νομοσχέδιο και συγκεκριμένα στο άρθρο 16 διαβάζουμε: «Μέσων μαζικής ενημέρωσης. Οι δύο συμβαλλόμενοι θα ανταλλάσσουν προγράμματα απεικονίζοντας διάφορες πτυχές της ζωής και του πολιτισμού στις δύο χώρες μέσω του αντίστοιχου ραδιοτηλεοπτικού οργανισμού τους». Ελπίζουμε να μην έχετε προθέσεις, κύριε Υπουργέ, να στείλετε τέτοιου είδους παραγωγές όπως η κατάπτυστη παραγωγή του ελληνικού ιδιωτικού καναλιού που διακωμωδεί τον μοναστικό βίο και προσβάλλει την Ορθόδοξη Εκκλησία.

Στο σημείο αυτό θέλω να σας υπενθυμίσω ότι χώρες όπως η Ινδία τιμούν και σέβονται τις δικές τους θρησκείες και συγκεκριμένα έχουν θεσπίσει ακόμα και Υπουργείο Γιόγκα. Συνεπώς, η προοπτική περαιτέρω συνεργασίας μεταξύ Ελλάδος και Ινδίας σε διάφορα επίπεδα, ιδιαίτερα σε σχέση με την πολιτιστική μας διπλωματία, μας βρίσκει μεν σύμφωνους σε γεωπολιτικό επίπεδο, άλλωστε πρόσφατα η Υφυπουργός Εξωτερικών τον Γενάρη του 2023 δήλωσε ότι: «Από την πλευρά της Ινδίας η Ελλάδα δεν θεωρήθηκε ποτέ χώρα της Δύσης, αλλά γέφυρα μεταξύ Ανατολής και Δύσης». Αναφέρθηκε, επίσης, στην ινδοελληνική βακτριανή που βρισκόταν ακριβώς στην άκρη στην Ινδία και συνάντησε άλλους πολιτισμούς και τόνισε ότι δύο πολιτισμοί συνδέονταν και βρίσκονταν σε επαφή ακόμα και δύο αιώνες πριν από την άφιξη του Μεγάλου Αλεξάνδρου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θέλω δύο λεπτά ακόμα, γιατί είχα προετοιμαστεί να μιλήσω περισσότερο χρόνο και προσπαθώ να τα συμπτύξω. Ευχαριστώ.

Στα άρθρα 7 και 17 του υπό συζήτηση νομοσχεδίου υπάρχουν αόριστες έννοιες. Σε ό,τι αφορά το 7 αναφέρεται κυρίως στους μαθητές δευτεροβάθμιων σχολείων και το άρθρο 17 για τα προγράμματα νεολαίας ότι πρόκειται να ανταλλάξουν γνώσεις και εμπειρίες. Για να αποφευχθεί τυχόν παρερμηνεία και κυρίως διείσδυση διαφόρων εναλλακτικών πρακτικών, όπως η γιόγκα, στους ανυποψίαστους μαθητές και στη νεολαία, θα πρέπει στα πολιτιστικά δρώμενα να εξαιρεθούν ρητά οποιεσδήποτε εκπαιδευτικές δράσεις θρησκευτικής χροιάς, καθότι η γιόγκα αποτελεί κίνδυνο ένταξης ανυποψίαστων πολιτών και ειδικά των παιδιών και των νέων στη λατρεία του ινδουισμού.

Να το ξεκαθαρίσουμε: Η γιόγκα προτείνει ένα σύστημα γυμναστικής, όπως πιστεύεται από κάποιους, αλλά θρησκευτικό σύστημα, άρρηκτα δεμένο με την πίστη και λατρεία. Συγχρόνως, δεν ωφελεί, αλλά αντιθέτως, βλάπτει την υγεία, ειδικά των παιδιών. Ιστορικά ο ινδικός πολιτισμός είναι συνυφασμένος με την ινδουιστική θρησκεία και αυτή με την πρακτική της γιόγκα, βασικού μέσου του ινδουιστικού προσηλυτισμού.

Όπως εμείς δεν έχουμε πρόθεση να διδάξουμε στους Ινδούς μαθητές και νέους πώς θα κάνουν γονυκλισίες, εδαφιαίες μετάνοιες και νοερά προσευχή, έτσι κι αυτοί, σεβόμενοι την ορθόδοξη πίστη μας, δεν θα πρέπει να επιδοθούν σε θρησκευτικές πρακτικές. Κάνουμε την ανωτέρω διευκρίνιση, διότι μας ξενίζουν οι αόριστες έννοιες της ανταλλαγής εμπειριών και πρακτικών.

Να τονίσουμε, τέλος, ότι και η Ιερά Σύνοδος της Εκκλησίας της Ελλάδος με δελτίο τύπου το 2015 και το 2020 απεφάνθη για την επικινδυνότητα της γιόγκα και το ασυμβίβαστό της με την ορθόδοξη πίστη.

Συμπερασματικά, να υπάρξει η αναγκαία όσμωση με τη μεγάλη χώρα της Ινδίας, τα ιδρύματα και το εκπαιδευτικό της σύστημα, στις επιστήμες, στην τέχνη, στη λογοτεχνία, στα μουσεία και στην αρχαιολογία, κυρίως σε αυτή λόγω της αρχαίας σχέσης των λαών μας. Να δοθεί ιδιαίτερη προσοχή για την προστασία των σχολείων, των πανεπιστημίων και των λοιπών ιδρυμάτων μας από τη διείσδυση θρησκευτικών ινδουιστικών πρακτικών διαλογισμού και γιόγκα, ως δήθεν αθλητικών, ψυχολογικών ή φιλοσοφικών πρακτικών και εννοιών. Να αποτελεί χρυσή ευκαιρία για τη χώρα μας και την ελληνική πολιτεία να ξεκαθαρίσει τις έννοιες και τα πράγματα τα σχετιζόμενα με τη γιόγκα, συνεργαζόμενη ενδεχομένως και με την ελληνική εκκλησία στους εκπαιδευτικούς χώρους, σχολεία, πανεπιστήμια και φορείς. Να ξεκαθαρίσει το γεγονός πως η γιόγκα αποτελεί θρησκευτική ινδουιστική πρακτική και όχι κάτι άλλο, όπως γυμναστική, φιλολογία και φιλοσοφία.

Διότι, κύριοι συνάδελφοι, η τιμιότητα και ειλικρίνεια των κινήτρων δίνουν αξία στις πράξεις μας και φίλος μεν Πλάτων, φιλτάτη δε η αλήθεια, πόσο μάλλον αυτό ισχύει όταν μιλάμε για πράξεις και ενέργειες της πολιτείας που αφορούν στο μέλλον του λαού μας και των παιδιών μας.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Σας ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και τρεις εκπαιδευτικοί συνοδοί τους από το 8ο Δημοτικό Σχολείο Χανίων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ολοκληρώνουμε τον κύκλο των ειδικών αγορητών που είχαν εκφράσει επιφύλαξη ή είχαν ταχθεί κατά του νομοσχεδίου με την ειδική αγορήτρια του ΠΑΣΟΚ - Κινήματος Αλλαγής, την κ. Παναγιώτα Γρηγοράκου.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στις 23 Αυγούστου ένα μη επανδρωμένο ινδικό διαστημόπλοιο προσγειώθηκε στον σκοτεινό και ανεξερεύνητο μέχρι σήμερα νότιο πόλο της σελήνης. Άρα, λοιπόν, αυτό το σπουδαίο επίτευγμα της Ινδίας μας δίνει την εικόνα μιας νέας Ινδίας, μιας Ινδίας που είναι σαφώς μακριά από τις εικόνες που φαντασιακά εδώ και χρόνια συντηρούνται και πάρα πολλές φορές εξαντλούνται γύρω από το σπουδαίο Ταζ Μαχάλ ή από τις λατρευτικές τελετές δίπλα στον ποταμό Γάγγη.

Η Ινδία σήμερα αναπτύσσεται ραγδαία. Σε μια περίοδο ανακατατάξεων για την παγκόσμια κοινότητα, η μακρινή χώρα της Ασίας φιλοδοξεί να διαδραματίσει πρωταγωνιστικό ρόλο σε λύσεις που αφορούν την κλιματική απειλή, την ενεργειακή μετάβαση, τις νέες τεχνολογίες, την ανάπτυξη της τεχνητής νοημοσύνης και τις πανδημίες.

Η επιβεβαίωση των προλεχθέντων έρχεται εμφατικά από τον οίκο αξιολόγησης «Standard & Poor's», ο οποίος μιλάει για τη στιγμή της Ινδίας, προβλέποντας ότι στο τέλος της δεκαετίας η Ινδία θα εισέλθει στο κλειστό κλαμπ των ισχυρότερων κρατών του πλανήτη.

Σε αυτό το πλαίσιο, το συζητούμενο σχέδιο νόμου, που αφορά στην κύρωση του προγράμματος πολιτιστικών και εκπαιδευτικών ανταλλαγών μεταξύ Ελλάδας και Ινδίας, αποκτά άλλη βαρύτητα. Αφ’ ενός επιβεβαιώνει τους ιστορικούς δεσμούς φιλίας με τους οποίους συνδέονται μεταξύ τους οι δύο χώρες και για τους οποίους δεν χρειάζεται να αναφέρουμε πολλά, καθώς όλοι γνωρίζουμε τις αλληλεπιδράσεις μεταξύ του ελληνικού και του ινδικού πολιτισμού στην αρχαιότητα και φυσικά τις εγκάρδιες σχέσεις τις οποίες διατηρούν οι δύο χώρες μέχρι και σήμερα.

Το σημαντικότερο είναι, αφ’ ετέρου, πως η εν λόγω κύρωση προωθεί τη συνεργασία μεταξύ των δύο χωρών στους τομείς του πολιτισμού και της εκπαίδευσης, τομείς που παραδοσιακά αποτελούν έναν ευνοϊκό χώρο για την ανταλλαγή καλών πρακτικών, πληροφοριών, εμπειρογνωμόνων και τεχνογνωσίας. Τα δεκαεννέα άρθρα του κυρούμενου σχεδίου νόμου καλύπτουν όλο το φάσμα των φορέων του πολιτισμού και της εκπαίδευσης, από τη μουσική, το θέατρο, τον κινηματογράφο, τη μετάφραση λογοτεχνικών έργων, τη διοργάνωση φεστιβάλ.

Κυρίες και κύριοι συνάδελφοι, αποτελεί πλέον κοινή εμπειρία πως τα προγράμματα πολιτιστικών και εκπαιδευτικών ανταλλαγών μεταξύ των χωρών συμβάλλουν στην προώθηση των εξωτερικών στόχων τους. Με άλλα λόγια, ως εργαλεία της πολιτιστικής διπλωματίας μπορούν να συμβάλλουν καταλυτικά στην παγκόσμια ειρήνη, τη σταθερότητα και την ανάπτυξη.

Ωστόσο, κάθε κύρωση προγράμματος πολιτιστικών και εκπαιδευτικών ανταλλαγών μεταξύ χωρών παραπέμπει ευθέως στη λέξη «εσωστρέφεια». Και το ερώτημά μας πλέον είναι το εξής: Πόσο, άραγε, εξωστρεφής είναι σήμερα ο ελληνικός πολιτισμός; Προφανώς και δεν μιλάμε για την εξωστρέφεια σχετικά με την πολιτιστική μας κληρονομιά, η οποία άλλωστε, επειδή συνδέεται και με το τουριστικό μας προϊόν, βρίσκεται σε μια προνομιακή θέση, χωρίς φυσικά αυτό να σημαίνει ότι δεν υπάρχουν πολλά περισσότερα ακόμα να γίνουν, αλλά μιλάμε για την εξωστρέφεια πάνω στη σύγχρονη δημιουργία, στον σύγχρονο ελληνικό πολιτισμό.

Η προσήλωση, ξέρετε, κύριοι συνάδελφοι, στην πολιτιστική κληρονομιά στερεί από τη χώρα την προβολή του πιο σύγχρονου προφίλ της. Ένα σύγχρονο πολιτιστικό branding, που δεν μπορεί να μην το λαμβάνουμε υπ’ όψιν μας από τη στιγμή που εμπλέκει ανθρώπους, οι οποίοι αυτή τη στιγμή παράγουν πολιτισμό στη χώρα μας. Και στη χώρα μας, όπως όλοι γνωρίζουμε, έχουμε ένα σημαντικό δυναμικό, αφενός, καλλιτεχνών αλλά και εξειδικευμένων επαγγελματιών στον χώρο του πολιτισμού, τους οποίους οφείλουμε να αναδείξουμε.

Ποιες είναι οι δράσεις που έχουν θεσμοθετηθεί προς αυτή την κατεύθυνση; Ας δώσουμε ένα παράδειγμα από το συζητούμενο νομοσχέδιο. Είναι αναγκαίο να υπάρξει μια πλατφόρμα, όπου οι ενδιαφερόμενοι καλλιτέχνες ή φορείς θα μπορούν να αναζητούν φεστιβάλ ή εκθέσεις ή ερευνητικά προγράμματα στην Ινδία, για τα οποία θα καλούνται να εκδηλώσουν ενδιαφέρον, μια πλατφόρμα που θα συνδέεται με το μητρώο των καλλιτεχνών. Γιατί είναι προφανές, όπως όλοι αντιλαμβανόμαστε, πως άλλες δυνατότητες αξιοποίησης τέτοιων προγραμμάτων έχει το Εθνικό Θέατρο ή η Λυρική Σκηνή και άλλες οι επιχορηγούμενοι θίασοι.

Πάμε, λοιπόν, τώρα στο σημαντικό κομμάτι της χρηματοδότησης. Πώς θα χρηματοδοτηθούν όλες αυτές οι δράσεις και πόσο έγκαιρη θα είναι αυτή η χρηματοδότηση, ώστε να εξασφαλιστεί η συμμετοχή; Υπάρχουν, όπως όλοι γνωρίζετε, πάρα πολλές ιστορίες στον καλλιτεχνικό χώρο που περιγράφουν το πώς η γραφειοκρατία και τελικά η μη έγκαιρη χρηματοδότηση, όχι μόνο αποθάρρυναν, αλλά και ακύρωσαν τη συμμετοχή σε τέτοιες δράσεις.

Αναφερθήκαμε στην επιτροπή, σχετικά με την ασάφεια που υπάρχει στην έκθεση του Γενικού Λογιστηρίου του Κράτους. Μας απαντήσετε, κύριε Υπουργέ -και σας ευχαριστούμε πολύ- απολύτως κατανοητά πως ακριβώς επειδή πρόκειται για ένα πρόγραμμα που έχει έναν ορίζοντα χρονικό, γι’ αυτόν τον λόγο είθισται να είναι γραμμένη κατ’ αυτόν τον τρόπο η έκθεση. Αυτό, όμως, το οποίο διερωτώμεθα και είναι και μια ανησυχία μας, είναι αν θα μπορούσαμε σε έναν δεύτερο χρόνο να είχαμε ίσως πιο συγκεκριμένα στοιχεία για αυτά τα χρηματοδοτικά εργαλεία. Και ο λόγος είναι ότι πιστεύουμε πως ενδεχομένως αυτή η ασάφεια θα οδηγήσει το συγκεκριμένο πρόγραμμα να παραμείνει ανενεργό.

Πρέπει πάντα να έχουμε στον νου μας πως η προώθηση του ελληνικού πολιτισμού, η στήριξή του με δράσεις εξωστρέφειας, όχι μόνο δεν είναι μια φθηνή ιστορία, αλλά παράλληλα απαιτεί χρόνο και υπομονή, ενώ δεν υπακούει στους συνηθισμένους κανόνες της αγοράς. Παρ’ όλα αυτά, είναι μια επένδυση που αξίζει να γίνει, γιατί ενισχύει υπαρξιακά τη χώρα, χορηγώντας της ένα ισχυρό ταυτοτικό στίγμα στην παγκόσμια κοινότητα.

Κλείνοντας, προφανώς το συζητούμενο σχέδιο νόμου κινείται προς τη θετική κατεύθυνση, προσφέροντας ευκαιρίες στο επίπεδο της εμβάθυνσης των σχέσεων μεταξύ Ινδίας και Ελλάδας, ενώ μπορεί να συμβάλει θετικά στο εμπορικό ισοζύγιο πολιτιστικών αγαθών και για τις δύο χώρες. Ωστόσο, θα πρέπει να εξασφαλιστεί ότι η υλοποίηση του εν λόγω προγράμματος θα έχει συγκεκριμένες δράσεις, ενώ θα πρέπει να διευκολυνθεί με τρόπο που να εξασφαλίζεται η συμμετοχή -άρα, λοιπόν, με έναν τρόπο που θα μπορούσαμε να αντιμετωπίσουμε τη γραφειοκρατία- αλλά και η εμπλοκή όλο και περισσότερων φορέων πολιτισμού και εκπαίδευσης.

Προφανώς το ΠΑΣΟΚ - Κίνημα Αλλαγής ψηφίζει θετικά.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς σας ευχαριστούμε.

Θέλει κάποιος συνάδελφος Βουλευτής να λάβει τον λόγο; Όχι.

Θέλει κάποιος από τους Κοινοβουλευτικούς Εκπροσώπους να λάβει τον λόγο;

**ΣΤΥΛΙΑΝΟΣ ΦΩΤΟΠΟΥΛΟΣ:** Εγώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ο κ. Φωτόπουλος από την Ελληνική Λύση έχει τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Κύριε Πρόεδρε, σας ευχαριστώ πολύ.

Κυρίες και κύριοι συνάδελφοι, κατ’ αρχάς θα πρέπει να πω ότι συμφωνούμε με τη σύσφιξη των σχέσεων μεταξύ των δύο αρχαίων πολιτισμών, της Ελλάδας και της Ινδίας. Είναι προς τη σωστή κατεύθυνση.

Από την πρώτη στιγμή που η Ελληνική Λύση εισήλθε στο Κοινοβούλιο, το 2019, τόνισε την ανάγκη εμβάθυνσης των σχέσεων μεταξύ της Ινδίας και της Ελλάδας για πολύ συγκεκριμένους λόγους.

Ο πρώτος λόγος είναι ότι η εμβάθυνση και ένας στρατηγικός άξονας μεταξύ της Ελλάδας και της Ινδίας θα λειτουργήσουν ως αντίβαρο στον άξονα Τουρκίας - Πακιστάν. Είναι μια σχέση, η οποία έχει στοιχεία στρατηγικής συμμαχίας μεταξύ των δύο μουσουλμανικών κρατών, η οποία δεν περιορίζεται σε επίπεδο δηλώσεων μόνο, αλλά έχει προχωρήσει σε πολύ μεγάλο βαθμό και σε στρατιωτικό επίπεδο, καθώς πακιστανικά αεροσκάφη συμμετέχουν στην τουρκική άσκηση «Αετός της Ανατολίας», πακιστανικά πλοία συμμετέχουν σε ασκήσεις τόσο στο Αιγαίο όσο και στην Ανατολική Μεσόγειο, ενώ υπήρχαν φήμες πως μετά την απόπειρα πραξικοπήματος στην Τουρκία και την απόλυση πολλών Τούρκων πιλότων, Πακιστανοί πιλότοι συνέδραμαν την τουρκική πολεμική αεροπορία στις δραστηριότητές της.

Υπενθυμίζουμε, επίσης, ότι το Πακιστάν είναι μια πυρηνική δύναμη, πράγμα το οποίο φέρεται να ταυτίζεται με τις τουρκικές γεωπολιτικές στρατηγικές.

Ο δεύτερος λόγος είναι ότι μια στρατηγική συμμαχία μεταξύ της Ελλάδας και της Ινδίας μάς δίνει τη δυνατότητα να συμμαχήσουμε με μια χώρα που έχει αυτή τη στιγμή τον μεγαλύτερο πληθυσμό σε όλη τη Γη, με οφέλη τα οποία μπορεί να προσδώσει στην Ελλάδα, η οποία έχει ταλαιπωρηθεί τόσο από την οικονομική κρίση, όσο και από την εσωστρέφεια, η οποία χαρακτηρίζει την ελληνική οικονομία και γενικότερα το ελληνικό επιχειρείν.

Ο τρίτος λόγος είναι ότι η Ινδία αποτελεί βασικότατο μέλος των BRICS, μία συμμαχία απέναντι στην οποία εμείς δεν μπορούμε και δεν έχουμε το δικαίωμα να αδιαφορήσουμε με βάση τα δημογραφικά, γεωπολιτικά και στρατηγικά πλεονεκτήματα τα οποία προσφέρει μια τέτοια συμμαχία.

Για όλους τους παραπάνω λόγους, εμείς ως Ελληνική Λύση καλούμε την Κυβέρνηση να εμβαθύνει τις σχέσεις τις οποίες έχουμε με την Ινδία και να προχωρήσει σε μια πραγματικά στρατηγική συμμαχία.

Θεωρούμε, λοιπόν, το παρόν νομοσχέδιο άτολμο, αόριστο, γεμάτο γενικολογίες -αν μου επιτρέπετε-, το οποίο δεν καλύπτει τις ανάγκες και τις απαιτήσεις μιας επωφελούς σχέσης που έχει ανάγκη η Ελλάδα και την οποία επιθυμούμε εμείς για τις σχέσεις μας. Είναι μια χώρα η οποία μας τείνει χείρα φιλίας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Πριν δώσω τον λόγο στον κύριο Υπουργό, ο κ. Κατσιβαρδάς έχει ζητήσει τον λόγο για μια σύντομη παρέμβαση.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ πολύ, κύριε Πρόεδρε.

Αξιότιμε, κύριε Πρόεδρε, αξιότιμε, κύριε Υπουργέ, όπως και στην επιτροπή ουσιαστικά τασσόμαστε αναφανδόν υπέρ της ψηφίσεως του συγκεκριμένου σχεδίου νόμου. Επιδαψιλεύουμε σε ό,τι είχε λεχθεί εκ μέρους του κυρίου Υπουργού, διότι θεωρούμε βασικώς ότι το πρόκριμα εδώ είναι η έννοια και δεν πρέπει να την αντιπαρερχόμεθα της πολιτισμικής διπλωματίας. Θεωρούμε ότι είναι το κλειδί, είναι ένα κρίσιμο στοιχείο και για την εμπέδωση των διακρατικών σχέσεων, αλλά και γενικότερα να το αναγορεύσουμε σαν μια κατευθυντήρια γραμμή ούτως ώστε εξ αφορμής αυτού και να διασωθεί η ταυτότητα του εκάστοτε λαού, να υπάρχει αυτή η αμοιβαία αλληλεπίδραση που είναι η ειρηνοποιός συγκολλητική δύναμη, προκειμένου να προασπίσει κανείς το κάθε έθνος-κράτος το διαρκώς διακυβευόμενο αγαθό που είναι η ελευθερία και αφ’ ετέρου αυτό θα επιφέρει αυτοδικαίως και οφέλη γεωπολιτικά και γεωστρατηγικά.

Άρα θεωρώ ότι από πάσης απόψεως και τη δεδομένη χρονική συγκυρία είναι ό,τι καλύτερο μπορεί να υπάρξει. Εξ αυτού του λόγου πρέπει να επισημανθούν αυτά, η πολιτισμική διπλωματία, για να εμβαθύνουμε εν όψει και των επικείμενων, η εν γένει δηλαδή εμπέδωση φιλικών σχέσεων στο πλαίσιο του περίπλοκου ζητήματος των διεθνών σχέσεων με τα έτερα κράτη. Αυτό ήθελα να τονίσω και όπως προείπα θα ψηφίσουμε εμείς ως Σπαρτιάτες υπέρ του σχεδίου νόμου.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε και εμείς.

Ολοκληρώνεται η σημερινή συζήτηση του σχεδίου νόμου με την παρέμβαση του Υφυπουργού Πολιτισμού, του κ. Χρίστου Δήμα.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, η Ελλάδα στον πολιτισμό είναι μια παγκόσμια υπερδύναμη. Παγκόσμια υπερδύναμη, όμως, είμαστε λόγω της πλούσιας πολιτιστικής μας κληρονομιάς, κατά κύριο λόγο λόγω του αρχαίου ελληνικού πολιτισμού. Μας ξέρουν σε όλο τον κόσμο για τη φιλοσοφία, το θέατρο, την κεραμική, τη χειροτεχνία, την αστρονομία, τις επιστήμες. Αυτό που θέλουμε να μπορέσουμε να αναδείξουμε και να προωθήσουμε ακόμα περισσότερο είναι ο σύγχρονος ελληνικός πολιτισμός, όπου νιώθουμε ότι, ενώ έχουμε εξαιρετικούς σκηνοθέτες, ηθοποιούς, μουσικούς, λογοτέχνες, πεζογράφους, εικαστικούς, δεν έχουμε καταφέρει να τους αναδείξουμε στον βαθμό που θα έπρεπε στην παγκόσμια σκηνή. Άρα η προώθηση του σύγχρονου ελληνικού πολιτισμού είναι βασικό ζήτημα στην ατζέντα τόσο του Υπουργείου Πολιτισμού όσο και της ελληνικής Κυβέρνησης.

Θέλω να δώσω μερικά χαρακτηριστικά παραδείγματα για την επίτευξη των στόχων αυτών. Ένα χαρακτηριστικό παράδειγμα είναι το ελληνικό βιβλίο. Η Κυβέρνηση, το Υπουργείο Πολιτισμού, έχει διασφαλίσει τη συμμετοχή στις σημαντικότερες παγκόσμιες εκθέσεις βιβλίου για τα επόμενα δύο χρόνια. Το τελευταίο χρονικό διάστημα είχαμε πολύ έντονη συμμετοχή τόσο στη Μαδρίτη, στη Φρανκφούρτη, το επόμενο χρονικό διάστημα στη Σάρτζα, στα Ηνωμένα Αραβικά Εμιράτα, στην Γκουανταλαχάρα. Άρα συνεχίζουμε και ο στόχος είναι να αναδείξουμε το ελληνικό βιβλίο, τον ελληνικό πολιτισμό, τους Έλληνες λογοτέχνες, ποιητές, πεζογράφους και συγγραφείς πολύ περισσότερο.

Γι’ αυτόν τον λόγο παράλληλα με την οικονομική στήριξη, τη συμμετοχή του ελληνικού βιβλίου σε όλες τις διεθνείς εκθέσεις στηρίζουμε και τα μεταφραστικά προγράμματα. Ειδικότερα αναφέρομαι στο πρόγραμμα, το «GREEKLIT», όπου μέσω του Ταμείου Ανάκαμψης μεταφράζουμε τα ελληνικά βιβλία σε πολλές ξένες γλώσσες, στην αγγλική, στην ιταλική, στην ισπανική, στη γαλλική, στη ρωσική, στη γερμανική και σε άλλες πολλές γλώσσες.

Όμως την ίδια στιγμή προσπαθούμε να προωθήσουμε τον σύγχρονο ελληνικό πολιτισμό, δημιουργώντας και μια ηλεκτρονική πλατφόρμα -το ανακοίνωσα και στην επιτροπή-, όπου ο στόχος είναι να μπορέσουμε να συγκεντρώσουμε σημαντικό ψηφιακό υλικό από όλους τους φορείς του πολιτισμού της χώρας μας, είτε εποπτεύονται άμεσα από το Υπουργείο Πολιτισμού είτε δεν εποπτεύονται άμεσα από το Υπουργείο Πολιτισμού, αλλά έχουν σημαντικό πολιτιστικό έργο, ώστε να μπορούμε αυτή την πλατφόρμα να την αξιοποιούμε στη διεθνή πολιτική και ως ένα εργαλείο πολιτικής, πολιτιστικής διπλωματίας και αυτή η πλατφόρμα προφανώς θα είναι και σε πολλές ξένες γλώσσες, για να μπορούν να έχουν πρόσβαση τόσο στο αρχείο αυτό αλλά και στις προσεχείς εκδηλώσεις πολιτισμού που θα λάβουν χώρα στην Ελλάδα το επόμενο χρονικό διάστημα, για να μπορέσουμε να προσελκύσουμε ακόμη περισσότερο κόσμο στις πολιτιστικές μας εκδηλώσεις και μάλιστα ανθρώπους από το εξωτερικό.

Πάμε τώρα, όμως, λίγο στη συμφωνία με την Ινδία. Η συμφωνία με την Ινδία εντάσσεται στο πλαίσιο της πολιτικής της χώρας μας για την αξιοποίηση της πολιτιστικής διπλωματίας. Δεν ισχυριζόμαστε ότι οι πολιτιστικές ανταλλαγές μεταξύ Ελλάδας και Ινδίας θα ξεκινήσουν ή ότι ξεκινούν -πιο σωστά- από την ψήφιση της διεθνούς σύμβασης. Αυτό το οποίο λέμε, όμως, είναι ότι μπαίνει ένα θεσμικό πλαίσιο για τις δύο ανταλλαγές.

Θέλω πολύ σύντομα να κάνω μερικά σχόλια για τη στάση των πολιτικών κομμάτων. Πρώτα απ’ όλα θέλω να ευχαριστήσω όλες και όλους σας για την πολύ δημιουργική συζήτηση που είχαμε στην επιτροπή αλλά και εδώ στην Ολομέλεια. Δεν μπορώ, όμως, να μην αναφέρω το γεγονός ότι μου κάνει πολύ μεγάλη εντύπωση η στάση του Κομμουνιστικού Κόμματος Ελλάδας. Αναφερθήκατε στην επιτροπή και είπατε ότι στηρίζουμε αναφανδόν και θα συνεχίσουμε να στηρίζουμε αναφανδόν. Εδώ είπατε ότι στηρίζουμε πάντα τις πολιτιστικές ανταλλαγές και θα συνεχίσουμε να τις στηρίζουμε.

Κυρία συνάδελφε, στηρίζουμε τις πολιτικές συναλλαγές όχι στα λόγια, στην πράξη, με την ψήφο μας. Εσείς, το Κομμουνιστικό Κόμμα Ελλάδας, δηλώσατε ότι θα καταψηφίσετε αυτή τη συμφωνία, άρα δεν στηρίζετε τις πολιτιστικές ανταλλαγές. Είπατε μάλιστα ότι η συμφωνία αυτή είναι γενικόλογη και αναφερθήκατε στο άρθρο 8 για τα κοινά μεταπτυχιακά. Να σας πω ότι τα κοινά μεταπτυχιακά θα γίνουν με κρατικά πανεπιστήμια, άρα δεν αντιλαμβάνομαι για ποιον λόγο δεν ψηφίζετε αυτή τη συμφωνία.

Εκτός, όμως, από το Κομμουνιστικό Κόμμα Ελλάδας μού έκανε πολύ μεγάλη εντύπωση και η στάση της Ελληνικής Λύσης, όπου ο Κοινοβουλευτικός Εκπρόσωπος είπε «συμφωνούμε για τη σύσφιγξη των σχέσεων των δύο χωρών», αλλά προφανώς δεν σας αρκεί το γεγονός ότι έχουν υπογράψει τη συμφωνία οι δύο χώρες, η Ελλάδα και η Ινδία, δεν κάνει για την Ελληνική Λύση. Θέλετε ναι μεν να εμβαθύνουμε τις σχέσεις μεταξύ της Ελλάδας και της Ινδίας στη θεωρία. Στην πράξη όταν έχει συμφωνήσει η ελληνική Κυβέρνηση με την ινδική κυβέρνηση, άρα να εμβαθύνουμε τη σχέση μεταξύ των δύο χωρών, για εσάς αυτό δεν αρκεί.

Κάνατε και τα δύο κόμματα αναφορά ότι η συμφωνία αυτή είναι γενικόλογη. Το είπα και στην επιτροπή, ναι, είναι γενικόλογη η συμφωνία και είναι διεθνής πρακτική αυτή, ακόμα και σε συμφωνίες με κομμουνιστικές χώρες είναι γενικόλογες οι συμφωνίες πολιτιστικών ανταλλαγών. Και το είπα στην επιτροπή ότι είναι γενικόλογες, διότι δεν θέλουμε να αποκλείσουμε. Θέλουμε να είμαστε συμπεριληπτικοί. Δεν θέλουμε να αποκλείσουμε θεατρικές παραστάσεις, συγγραφείς, παραγωγές κινηματογραφικές, εικαστικές και άλλες πολιτιστικές ανταλλαγές. Θέλουμε να έχουμε τη δυνατότητα να μπορούμε να συμπεριλάβουμε παρά να αποκλείσουμε.

Κλείνοντας, θέλω να κάνω μια αναφορά και σε όσα δήλωσε ο εισηγητής της Πλεύσης Ελευθερίας. Επαναλαμβάνω τη βούλησή μας, ναι, πρέπει να το διαφημίσουμε και γι’ αυτό είπα ότι είναι πολύ σωστή η πρότασή σας και επιδιώκουμε τη συνεργασία με όλα τα πολιτικά κόμματα και με την Πλεύση Ελευθερίας, ώστε να διαφημίσουμε ακόμα περισσότερο τη συμφωνία αυτή. Κάνατε αναφορά ότι μέσω διπλωματικών οδών προβλέπεται η συμφωνία. Ναι, σε μια διακρατική συμφωνία μέσω των διπλωματικών οδών γίνεται η επικοινωνία, άρα υπάρχει και η Ελληνική Πρεσβεία και η Ινδική Πρεσβεία στην Ελλάδα. Προφανώς είναι και τα δύο Υπουργεία -και το Υπουργείο Εξωτερικών και το Υπουργείο Πολιτισμού- των δύο χωρών που μεσολαβούν και, όπως τόνισα πιο πριν, οι επιτροπές που δημιουργούνται είναι κοινές ομάδες εργασίας.

Πρέπει να υπάρχει αμοιβαίο ενδιαφέρον. Άρα δεν είναι κάτι το οποίο μπορεί να γίνει μονομερώς είτε από τη μία πλευρά είτε από την άλλη πλευρά. Γι’ αυτό και οι κοινές ομάδες εργασίας είναι οι οποίες συμφωνούν για το ποιες από τις πρωτοβουλίες μπορούν να προχωρήσουν.

Κλείνοντας, αυτό το οποίο θέλω να πω είναι ότι βρίσκομαι αρκετά χρόνια στο ελληνικό Κοινοβούλιο. Υπάρχουν πολλές δικαιολογίες για να μπορέσουμε να καταψηφίσουμε κάτι, ειδικότερα μια διεθνή σύμβαση. Εγώ δεν θα σας καλέσω να βρείτε τις δικαιολογίες για να καταψηφίσουμε κάτι. Θα σας καλέσω να δείτε λίγο δημιουργικά εάν θεωρείτε ότι μπορεί έστω και μία ελληνική παραγωγή να πάει στην Ινδία, να ωφεληθεί ένας άνθρωπος από αυτή τη συμφωνία ή μία ομάδα πιο σωστά, εάν θεωρείτε ότι μπορεί συνεπώς να ωφεληθεί, θα σας καλέσω -ειδικότερα τα δύο κόμματα τα οποία τάχθηκαν κατά- να αναθεωρήσετε και να σκεφτείτε ξανά κατά πόσο μπορείτε και εσείς να συμβάλετε σε αυτή την επιτυχία ή όχι.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς σας ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Πολιτισμού.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού: «Κύρωση του Προγράμματος Πολιτιστικών και Εκπαιδευτικών Ανταλλαγών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας για τα έτη 2022-2026».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Ιωάννης Πλακιωτάκης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Προγράμματος Πολιτιστικών και Εκπαιδευτικών Ανταλλαγών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας για τα έτη 2022 - 2026 |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς το σχέδιο νόμου του Υπουργείου Πολιτισμού: «Κύρωση του Προγράμματος Πολιτιστικών και Εκπαιδευτικών Ανταλλαγών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδίας για τα έτη 2022-2026» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 48α΄)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 13.03΄ λύεται η συνεδρίαση για αύριο, ημέρα Παρασκευή, 27 Οκτωβρίου 2023 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**